Քրիս Վուդ (ֆուտբոլիստ)

Քրիս Վուդ (անգլ.՝ Chris Wood, դեկտեմբերի 7, 1991(1991-12-07), Օկլենդ, Նոր Զելանդիա), նոր զելանդացի պրոֆեսիոնալ ֆուտբոլիստ։ Ներկայումս հանդես է գալիս Բարնլիի և Նոր Զելանդիայի ազգային հավաքականի կազմում։ Խաղում է կենտրոնական հարձակվողի դիրքում։


== Ակումբային կարիերա ==


=== Վեստ Բրոմվիչ Ալբիոն ===
Վուդը Վեստ Բրոմվիչ Ալբիոնին միացավ 2009 թվականին։ Առաջին անգամ ակումբի առաջին թիմի կազմում առաջին անգամ հայտավորվեց 2009 թվականի ապրիլի 11-ին՝ Պրեմիեր Լիգայի Պորտսմութի դեմ խաղում։ Իր դեբյուտը նշեց 2009 թվականի մայիսի 24-ին՝ Բլեքբուրնի դեմ խաղում՝ դառնալով 5-րդ նոր զելանդացի ֆուտբոլիստը, ով խաղադաշտ է դուրս եկել Պրեմիեր Լիգայում։ 2009 թվականի մայիսին Վուդը երկարաձգեց իր պայմանագիրը Վեստ Բրոմվիչի հետ 2 տարով։ Իր առաջին գոլը խփեց 2009 թվականի սեպտեմբերի 15-ին՝ Դոնկաստեր Ռովերսի դեմ խաղում։ 2009 թվականի դեկտեմբերին նա երկարաձգեց իր պայմանագիրը 3․5 տարով։ Իր երկրորդ գոլը Վուդը խփեց 2010 թվականի հունվարի 2-ին՝ Անգլիայի գավաթի Հադերսֆիլդ Թաունի դեմ խաղում։

2010 թվականի սեպտեմբերի 24-ին Վուդը 93 օրվա վարձավճարով տեղափոխվեց Բարնսլի։ Իր դեբյուտը նշեց սեպտեմբերի 25-ին՝ Ռեդինգի դեմ խաղում։ 7 հանդիպում անցկացնելուց հետո վարձավճարը հետ կանչվեց։
2010 թվականի նոյեմբերի 19-ին Վուդը վարձավճարով տեղափոխվեց Բրայթոն ընդ Հոուվ Ալբիոն մինչև 2011 թվականի հունվար։ Իր դեբյուտը նշեց նոյեմբերի 20-ին՝ Բրիստոլ Ռովերսի դեմ խաղում՝ այս խաղում դառնալով գոլի հեղինակ։ Հունվարին Բրայթոնը երկարաձգեց վարձավճարը մինչև մրցաշրջանի ավարտ։ Բրայթոնում Վուդը անցկացրեց 31 հանդիպում՝ դառնալով 9 գոլի հեղինակ։
2011 թվականի օգոստոսի 5-ին Վուդը 1 ամսվա վարձավճարով տեղափոխվեց Բիրմինգհեմ Սիթի։ Իր դեբյուտը նշեց օգոստոսի 6-ին՝ Դերբի Կաունտիի դեմ խաղում։ Եվրոպական առաջնություններում իր դեբյուտը նշեց 2011 թվականի օգոստոսի 18-ին՝ Եվրոպայի Լիգայի որակավորման փլեյ օֆֆ փուլի Նասիոնալի դեմ առաջին խաղում։ Իր առաջին ոլը Բիրմինգհեմի կազմում խփեց օգոստոսի 25-ին՝ Նասիոնալի դեմ երկրորդ խաղում։ 2011 թվականի սեպտեմբերի 11-ին Վուդը հետ-տրիկ ձևակերպեց Միլուոլի դեմ խաղում։ Հոկտեմբերի 2-ին նոր զելանդացին դուբլ ձևակերպեց Նոթինգհեմ Ֆորեստի դեմ խաղում, ինչից հետո Վուդի վարձավճարը երկարաձգվեց մինչև 2012 թվականի հունվար։ Բիրմինգհեմի կազմում նա անցկացրեց 29 հանդիպում՝ դառնալով 11 գոլի հեղինակ։
2012 թվականի հունվարին Վուդը վարձավճարով տեղափոխվեց Բրիստոլ Սիթի։ Իր դեբյուտը նշեց հունվարի 14-ին՝ Բրայթոն ընդ Հոուվ Ալբիոնի դեմ խաղում։ Իր առաջին գոլը խփեց հունվարի 21-ին՝ Դոնկաստեր Ռովերսի դեմ խաղում։

2012 թվականի սեպտեմբերի 17-ին Վուդը 2 ամսվա վարձավճարով տեղափոխվեց Միլուոլ։ Իր դեբյուտը նշեց սեպտեմբերի 18-ին՝ Կարդիֆ Սիթիի դեմ խաղում։ Իր առաջին գոլը խփեց սեպտեմբերի 22-ին՝ Բրայթոն ընդ Հոուվ Ալբիոնի դեմ խաղում։ Նոյեմբերի 18-ին նոր զելանդացին երկարաձգեց իր վարձավճարը մինչև 2013 թվականի հունվար։ Վեստ Բրոմվիչը հետ կանչեց Վուդին 2012 թվականի դեկտեմբերի 27-ին։ Միլուոլի կազմում նա անցկացրեց 19 հանդիպում՝ դառնալով 11 գոլի հեղինակ։


=== Լեսթեր Սիթի ===
2013 թվականի հունվարին Վուդը տեղափոխվեց Լեսթեր Սիթի։ Իր դեբյուտը նշեց հունվարի 1-ին՝ Հադերսֆիլդ Թաունի դեմ խաղում՝ այս խաղում դառնալով 2 գոլի և 1 գոլային փոխանցման հեղինակ։ Սկզբից Վուդի տեղափոխությունը գրանցվեց որպես վարձավճար, որպեսզի նա կարողանա խաղալ առաջին խաղում։ Հունվարի 12-ին նոր զելանդացին հետ-տրիկ ձևակերպեց Բրիստոլ Սիթիի դեմ խաղում՝ խփելով իր 6-րդ գոլը 3 խաղերում։ 2012-13 մրցաշրջանում Վուդը դարձավ 11 գոլի հեղինակ՝ անցկացրած 24 խաղերում։ 2013-14 մրցաշրջանում նա դարձավ 8 գոլի հեղինակ 31 խաղերում, իսկ Լեսթերը հաղթեց Չեմպիոնշիպը՝ տեղափոխվելով Պրեմիեր Լիգա։
2015 թվականի փետրվարի 27-ին Վուդը վարձավճարով տեղափոխվեց Իպսվիչ Թաուն մինչև մրցաշրջանի ավարտը։ Իր դեբյուտը նշեց մարտի 1-ին՝ Նորվիչ Սիթիի դեմ խաղում։ Ապրիլի 25-ին վարձավճարը հետ կանչվեց Լեսթերի կողմից։


=== Լիդս Յունայթեդ ===
2015 թվականի հուլիսի 1-ին Վուդը 4 տարվա պայմանագիր կնքեց Լիդս Յունայթեդի հետ։ Ակումբը նրա համար վճարեց 2․5-3 միլիոն ֆունտ ստերլինգ և Վուդը դարձավ Լիդսի ամենաթանկարժեք տրանսֆերը 2002 թվականից ի վեր։ Նա ստացավ 9 համարի մարզաշապիկը։ Իր դեբյուտը նշեց օգոստոսի 8-ին՝ Բարնլիի դեմ խաղում։ Իր առաջին գոլը խփեց օգոստոսի 19-ին՝ Բրիստոլ Սիթիի դեմ խաղում։ Այս մրցաշրջանում նա դարձավ 13 գոլի հեղինակ 37 խաղերում՝ դառնալով ակումբի լավագույն ռմբարկուն։
2016-17 մրցաշրջանում Վուդը դարձավ 30 գոլի հեղինակ 48 խաղերում՝ դառնալով Չեմպիոնշիպի լավագույն ռմբարկուն։ Նա ճանաչվեց 2017 թվականի հունվարի Չեմպիոնշիպի լավագույն ֆուտբոլիստ և ընդգրկվեց մրցաշրջանի խորհրդանշական հավաքականում։ Վուդը ճանաչվեց Լիդսի տարվա լավագույն ֆուտբոլիստ և Չեմպիոնշիպի տարվա երկրորդ լավագույն ֆուտբոլիստ՝ զիջելով Անտոնի Նոկարին։


=== Բարնլի ===
2017 թվականի օգոստոսի 21-ին Վուդը 4 տարվա պայմանագիր կնքեց Բարնլիի հետ։ Ակումբը նրա համար վճարեց ռեկորդային 15 միլիոն ֆունտ ստերլինգ։ Իր դեբյուտը նշեց օգոստոսի 27-ին՝ փոխարինելով Սեմ Վոուկսին Տոտենհեմ Հոտսպուրի դեմ խաղում, գոլի հեղինակ դառնալով այս հանդիպման վերջին րոպեին և փրկելով իր նոր թիմին պարտությունից։ Սեպտեմբերի 10-ին Վուդը խփեց Քրիսթալ Փելասի դեմ հանդիպման միակ գնդակը՝ 1-0 հաշվով հաղթանակ պարգևելով Բարնլիին։ Հոկտեմբերի 14-ին նոր զելանդացին գոլ խփեց Վեստ Հեմ Յունայթեդի դեմ խաղում։ 2018 թվականի մարտի 10-ին նա 2 գոլի և գոլային փոխանցման հեղինակ դարձավ Վեստ Հեմի դեմ խաղում, իսկ հանդիպումն ավարտվեց 3-0 հաշվով։ 2017-18 մրցաշրջանում Վուդը անցկացրեց 29 հանդիպում՝ դառնալով 12 գոլի և 2 գոլային փոխանցման հեղինակ։
Իր առաջին հանդիպումը եվրոպական առաջնություններում Վուդը անցկացրեց 2018 թվականի հուլիսի 26-ին՝ Եվրոպայի Լիգայի որակավորման երկրորդ փուլի Աբերդինի դեմ խաղում՝ այս խաղում դառնալով գոլային փոխանցման հեղինակ։ Եվրոգավաթներում առաջին գոլը խփեց օգոստոսի 2-ին՝ Եվրոպայի Լիգայի Աբերդինի դեմ պատասխան խաղում։ 2019 թվականի հունվարի 5-ին նոր զելանդացին խփեց Անգլիայի գավաթի Բարնսլիի դեմ հանդիպման միակ գնդակը խաղի վերջին րոպեին՝ 1-0 հաշվով հաղթանակ պարգևելով իր թիմին։ Հունվարի 29-ին Վուդը գոլ խփեց Մանչեսթեր Յունայթեդի դեմ խաղում, իսկ հանդիպումն ավարտվեց 2-2 հաշվով։ Փետրվարի 9-ին նա դուբլ ձևակերպեց Բրայթոն ընդ Հոուվ Ալբիոնի դեմ խաղում։ Ապրիլի 6-ին Վուդը գոլի և գոլային փոխանցման հեղինակ դարձավ Բորնմութի դեմ խաղում։ Ապրիլի 13-ին նա դուբլի հեղինակ դարձավ Կարդիֆ Սիթիի դեմ խաղում՝ օգնելով Բարնլիին հաղթել 2-0 հաշվով։ 2018-19 մրցաշրջանում Վուդը անցկացրեց 46 հանդիպում՝ դառնալով 13 գոլի և 3 գոլային փոխանցման հեղինակ։
2019 թվականի սեպտեմբերի 21-ին Վուդը դուբլ ձևակերպեց Նորվիչ Սիթիի դեմ խաղում՝ 2-0 հաշվով հաղթանակ պարգևելով Բարնլիին։ Սեպտեմբերի 28-ին նա գոլ խփեց Աստոն Վիլլայի դեմ հանդիպման 81-րդ րոպեին՝ փրկելով իր թիմին պարտությունից։ Նոյեմբերի 8-ին Վուդը երկարաձգեց իր պայմանագիրը ակումբի հետ մինչև 2023 թվականը։


== Միջազգային կարիերա ==

Վուդը Նոր Զելանդիայի մինչև 17 տարեկանների հավաքականի կազմում մասնակցեց 2007 թվականի աշխարհի առաջնությանը, որի ժամանակ գրավեց Վեստ Բրոմվիչի սկաուտների ուշադրությունը։
Իր դեբյուտը Նոր Զելանդիայի ազգային հավաքականի կազմում Վուդը նշեց 2009 թվականի հունիսի 3-ին՝ Տանզանիայի դեմ ընկերական խաղում։ Նոր Զելանդիայի կազմում նա մասնակցեց 2009 թվականի ՖԻՖԱ Կոնֆեդերացիաների գավաթին, սակայն առաջնությունում անցկացրեց ընդամենը 15 րոպե։
Վուդը Նոր Զելանդիայի ազգային հավաքականի կազմում մասնակցեց 2010 թվականի աշխարհի առաջնությանը՝ լինելով իր թիմի ամենաերիտասարդ ֆուտբոլիստը 18 տարեկան հասակում։ Նա փոխարինման դուրս եկավ աշխարհի առաջնության բոլոր խաղերում, սակայն Նոր Զելանդիան դուրս մնաց խմբային փուլից։
Իր առաջին գոլը Նոր Զելանդիայի հավաքականի կազմում Վուդը խփեց 2010 թվականի հոկտեմբերի 9-ին՝ Հոնդուրասի դեմ ընկերական խաղում։ 2012 թվականի հունիսի 10-ին նա հետ-տրիկ ձևակերպեց Սողոմոնյան կղզիների դեմ խաղում։
Նոր Զելանդիայի մինչև 23 տարեկանների հավաքականի կազմում Վուդը մասնակցեց 2012 թվականի ամառային Օլիմպիական խաղերին՝ գոլի հեղինակ դառնալով հուլիսի 29-ի՝ Եգիպտոսի դեմ խաղում։ Նոր Զելանդիան դուրս մնաց առաջնության խմբային փուլից։
2014 թվականի նոյեմբերի 14-ին՝ Չինաստանի դեմ խաղում Վուդը դարձավ Նոր Զելանդիայի հավաքականի պատմության ամենաերիտասարդ ավագը։ 2016 թվականի Օվկիանիայի ազգերի գավաթում նա դարձավ 4 գոլի հեղինակ, իսկ Նոր Զելանդիան հաղթեց առաջնությունը՝ որակավորվելով 2017 թվականի ՖԻՖԱ Կոնֆեդերացիաների գավաթին։ Վուդը մասնակցեց Կոնֆեդերացիաների գավաթին որպես Նոր Զելանդիայի ավագ և գոլի հեղինակ դարձավ հունիսի 21-ին՝ Մեքսիկայի դեմ խաղում։


== Կարիերայի վիճակագրություն ==


=== Ակումբային վիճակագրություն ===
2019 թվականի դեկտեմբերի 10-ի դրությամբ


=== Միջազգային վիճակագրություն ===
2019 թվականի դեկտեմբերի 10-ի դրությամբ


=== Միջազգային գոլեր ===


== Նվաճումներ ==


=== Ակումբային ===
Վեստ Բրոմվիչ

Չեմպիոնշիպ. երկրորդ տեղ. 2009–10Բրայթոն ընդ Հոուվ Ալբիոն

Լիգա Մեկ. 2010–11Լեսթեր Սիթի

Չեմպիոնշիպ. 2013–14


=== Միջազգային ===
Նոր Զելանդիա

Օվկիանիայի ազգերի գավաթ. 2016


=== Անհատական ===
Նոր Զելանդիայի Մ20 լավագույն ֆուտբոլիստ. 2008, 2009, 2011
Չեմպիոնշիպի լավագույն ռմբարկու. 2016-17
Չեմպիոնշիպի խորհրդանշական հավաքական. 2016-17


== Ծանոթագրություններ ==


== Արտաքին հղումներ ==
Վուդի պաշտոնական Տվիտերի էջը
Վուդի պաշտոնական Ինստագրամի էջը
Վուդը transfermarkt-ում
Վուդը soccerbase.com-ում
Վուդը WhoScored.com կայքում
Վուդը Բարնլիի պաշտոնական կայքում Archived 2018-12-10 at the Wayback Machine.
Վուդը Պրեմիեր Լիգայի պաշտոնական կայքում
Վուդը ՈՒԵՖԱ-ի պաշտոնական կայքում
Վուդը ՖԻՖԱ-ի պաշտոնական կայքում Archived 2019-04-08 at the Wayback Machine.